Πολυθέα Ασπροποτάμου Τρικάλων

Η Πολυθέα είναι ορεινό χωριό του νομού Τρικάλων. Είναι χτισμένη σε υψόμετρο 1.150 μέτρων στις πλαγιές της νότιας Πίνδου και αποτελεί έναν από τους πιο ορεινούς οικισμούς της Θεσσαλίας. Η Πολυθέα υπάγεται στον Δήμο Μετεώρων ενώ παλαιότερα ανήκε στην Κοινότητα Ασπροποτάμου και ο πληθυσμός της σύμφωνα με την απογραφή του 2001 είναι 158 κάτοικοι. 
Βρίσκεται στους πρόποδες του όρους Νεραΐδα (2144 μ.), κοντά στην συμβολή του Αχελώου με τον Κρανιώτικο ποταμό (περιοχή 3 ποτάμια), αγκαλιασμένο από ψηλά βουνά ,αγέρωχα ελάτια και αιωνόβια πλατάνια(1150μ.).

Το παλιό βλάχικο όνομα του ήταν Δραγοβίστι (ωραία θέα). Οι κάτοικοι μαγεμένοι από το τοπίο, δεν είχαν παρά μόνο μια επιλογή για την ονομασία  του χωριού τους, Πολυθέα. Η ομορφιά πλανεύτρα, μοναδική, αλλάζει πρόσωπο ανάλογα με τις εποχές. Το χειμώνα στα λευκά, σου θυμίζει πως η φύση είναι ακόμα κυρίαρχη εδώ, έχοντας όμως τη διάθεση να σε φιλοξενήσει, να ανταμείψει την αγάπη σου για τον τόπο, χαρίζοντας  σου απλόχερα μαγεμένες εικόνες. Το καλοκαίρι στα καταπράσινα, ζεστή και πράα, αναμιγνύεται με τις φωνές, το κελαιδισμα και τα ποτάμια. Πρώτος προορισμός για αυτούς που θέλουν ένα μέρος, δροσερό, παρθένο, γεμάτο γλυκιές περιπέτειες για τις καλοκαιρινές τους εξορμήσεις. Το χωριό κάηκε σχεδόν ολοσχερώς το 1943 γι’αυτο και τα παραδοσιακά οικίσματα  είναι λιγοστά. Παρόλα αυτά η αγάπη και το πείσμα των κατοίκων του, το αναγέννησαν κυριολεκτικά από τις στάχτες του. Στο κέντρο δεσπόζει η πλατεία, φιλοξενώντας μαζί με τους λάτρεις της περιοχής και 7 πελώρια πλατάνια, τα οποία τη στολίζουν μοναδικά. Η εκκλησία του χωριού είναι αφιερωμένη στην Παναγία την Φανερωμένη και συγκεκριμένα στο Γεννέσιο της Θεοτόκου, και χρονολογείται στα 1748.

Η Πολυθέα αποτελεί ιδανικό προορισμό για έναν φυσιολάτρη ή πεζοπόρο. Διαδρομές όπως αυτές που οδηγούν στην πηγή της Γκούρας (ΒΔ του οικισμού) ή στο ξέφωτο της Κιάρης, γνωρίζουν στον περιηγητή τις ομορφιές του τόπου. Διαδρομές ξεκούραστες, διέρχονται από πυκνό ελατοδάσος και οξιές, συναντούν ποταμάκια και μικρούς καταρράκτες, χαρίζοντας στον επισκέπτη όλα αυτά που του έχει στερήσει η ζωή της πόλης. Για τους πιο τολμηρούς, οι κορυφές Καπ Γκρας και Νεραΐδα (2144μ.) είναι πρόκληση. Τρόπαιο της κατάκτησης της κορυφής, η θέα όλου του ορεινού συμπλέγματος του Ασπροποτάμου. Επίσης η τοποθεσία «Φιαρίκα» προσφέρεται για τη φωτογράφηση της περιοχής, λόγω της πανοραμικής της θέσης.

Σημαντικά πολιτιστικά γεγονότα του χωριού είναι η γιορτή της  Κασσαριας (στα βλάχικα σημαίνει τυροκομειο), που πραγματοποιειται το τελευταίο σαββατοκυριακο του Ιουλίου στην πλατεία του χωριού με την συνοδεία παραδοσιακής μουσικής , και οι συμμετέχοντες γευονται εδέσματα και πίτες από τις γυναίκες του χωριού και γνωρίζουν την πλούσια παράδοση του χωριού στην παραγωγή και την εμπορία γαλακτοκομικων προϊόντων, το «αντάμωμα» των αποδήμων Πολυθεατών, οι οποίοι συγκεντρώνονται στην πλατεία του χωριού κάθε δεύτερο Σάββατο του Αυγούστου και γλεντάνε ως το πρωί με παραδοσιακά τραγούδια και χορούς καθώς και το κεντρικό ετήσιο πανηγύρι, το οποίο γίνεται στις 8 Σεπτεμβρίου, στα Γενέθλια της Θεοτόκου
 
Ιστορική Αναδρομή 

Απόσπασμα από τα ¨ΘΕΣΣΑΛΙΚΑ ΧΡΟΝΙΚΑ¨

ΚΟΙΝΟΤΗΣ ΠΟΛΥΘΕΑΣ (ΔΡΑΓΟΒΙΣΤΙΟΥ)

Αύτη αποτελείται από το νοτιοδυτικώς της Κρανιάς και Ν.και απέναντι της Καλλιρόης, εις απόστασην ¾ απ’αυτής και 9.30΄ωρών εκ Καλαμπάκας ευρισκόμενον χωρίον Πολυθέα.
Το χωρίον Πολυθέα είναι όνομα και πράγμα ΠΟΛΥΘΕΑ.Απ΄εδώ βλέπει κανείς τέσσαρας Δήμους (Αθαμάνων,Κοθωνίων,Λάκμωνος και Χαλκίδος)και ολόκληρον την κοιλάδα τοτ Ασπροποτάμου,από των πηγών του μέχρι Γαρδικίου.
Η εν γένει εντεύθεν άποψις είναι χάρμα ίδεσθαι, πράγματι ωραία θέα με τας γύρω φυσικάς καλλονάς και με τας ωραίας και μεγάλας οικοδομάς, διότι η Πολυθέα είναι και σωστό αρχοντοχώρι.
Εντεύθεν κατήγετο ο Σαραχούτης,όστις εχρημάτισε μυστικοσύμβουλος του Σουλτάνου ,παρασχών πολλάς υπηρεσίας εις την πατρίδα μας.Τούτου ο υιός υπήρξε μέλος της Φιλικής Εταιρείας.
Τω 1790 με 1791 οι Δραγοβιστινοί, εκδικούμενοι την τιμην μιας νύμφης των,ατιμασθείσης υπό των Τούρκων,έκαυσαν δύο Κονιαροχώρια της Λαρίσης.
Τω 1809,6 Αυγούστου, ήλθεν εις το Δραγοβίστι με 80 παλληκάρια και ο Γ.Καραϊσκάκης,ο οποίος ακόμη δεν είχε γίνει άγγελος,αλλ΄ήτο διάβολος ακόμη,προ της Επαναστάσεως, έκαυσε το μισό χωριό και την μισή εκκλησία (το γυναικείον) του χωριού.
Δραγοβιστινοί ήσαν και οι Α δ ε λ φ ο ί Τσ ά κ α λ ο ι ,γενικοί Δερβεναγάδες εν Θεσσαλία κατά το 1821. Ούτοι απηλευθέρωσαν εις φυλάκιον (ταμπούρ) Φαναρίου Ελληνίδα σκλάβαν,την οποίαν έστελλεν εις το χαρέμι του ο Σκόντρα πασάς,όστις μαθών τούτο έστειλεν ολόκληρον τάγμα στρατού εις Δραγοβίστι προς σύλληψίν των.Περικυκλωθέντες εντός οικίας οι Τσάκαλοι ημύνθησαν γενναίως,αλλά φονευθέντος του Δ.Τσάκαλου και εξαντληθέντων των πολεμοφοδίων, οι υπόλοιποι συνελήφθησαν και οδηγηθέντες εις Λάρισσαν εφονεύθησαν παρά την γέφυραν του Πηνειού.Οι Τσάκαλοι είχον σχέσεις φιλικάς με τον Κατσαντώνην και τον Καραϊσκάκην.Δραγοβιστινοί έλαβον μέρος και εις την παρά την Καλαμπάκαν μάχην του 1854,παρά το πλευρό του Χρ. Χατζηπέτρου.
Οι κάτοικοι της Πολυθέας φεύγουν τον χειμώνα,εκτός ελαχίστων οικογενειών,και δια τούτο κατά την τελευταίαν απογραφήν αριθμεί μόνον 51 κατ.(33 άρρ. και 18 θήλ.) ,αν και υπερβαίνουν τους χιλίους.Τα έσοδα της Κοινότητος είναι 50.307 δρχ.Ολόκληρος η έκτασις της Πολυθέας φθάνει τα 60 χιλ.στρεμμ.εξ ων περί τα 20 στρεμμ. δάση εξ ελάτης ,εντελώς ανεκμετάλλευτα δυστυχώς ,ελλείψει συγκοινωνίας.
Τα λειβάδια της εκμεταλλεύονται υπό των ιδίων κατοίκων της.Άλλοτε η κτηνοτροφία της ανήρχετο εις 40 χιλ. πρόβατα.Ήδη μόλις εις 5 χιλ. περίπου ανέρχεται η κτηνοτροφία της ,λόγω της απαλλοτριώσεως των πεδινών κτημάτων.
Επί Τουρκοκρατίας οι μόνοι έμποροι ήσαν οι Δραγοβιστινοί,οίτινες εισήγαγον την τυροκομίαν εις τα μέρη μας, φέροντες τυροκόμους από την Ανδριανούπολιν διά το κασέρι,κεφαλοτύρι κλπ.είδη της τυροκομικής.Μέχρι του 1912 υπήρχον εντός του Δραγοβιστίου 12 τυροκομεία.Επίσης παλαιότερον οι Δραγοβιστινοί ησχολούντο και εις την εριουργίαν,υφαίνοντες βελέτζες,καπότες΄δίμιτα και διαφόρων ειδών σκουτιά και κάμνοντες μέχρι του 1830 εξαγωγήν και εις Βιέννην και συναγωνιζόμενοι εις την εριουργίαν με την Κρανιάν.,Σκληνιάσανκλπ.Αλλά και εις τα γράμματα δεν καθυστέρησε το Δραγοβίστι. Είναι το μόνο χωριό,όπερ είχε και επί Τουρκοκρατίας επιστήμονας.Σήμερον έχει ουκ ολίγους επιστήμονας.
Η Πολυθέα έχει και τηλέφωνον κατά το θέρος. Αποτελεί και ιδίαν ενορίαν,της Γεννήσεως της Θεοτόκου με 14.364 δρ. έσοδα ετησίως.

Απόσπασμα από τα ¨ΘΕΣΣΑΛΙΚΑ ΧΡΟΝΙΚΑ¨.
Έκτακτος έκδοσις της Ιστορικής και Λαογραφικής Εταιρείας των Θεσσαλών,δια τον εορτασμόν των 50 χρόνων απελευθερώσεως της Θεσσαλίας,ετών 1881-1931.
Αθήναι 1935

Εξωτερικοί σύνδεσμοι
Κοινότητα Ασπροποτάμου - Πολυθέα

Χωριά του νομού Τρικάλων
Κοινότητα Ασπροποτάμου Τρικάλων
Δήμος Μετεώρων